gu en en en en en en en en en en en en en en en en tl tr en en en en en en en en en en en en en en en fr tr en en en en es en en en en en en en en en en fi en nl en en pt en gu gu en nl en en gu gu gu fr gu gu gu gu fr gu gu gu gu gu gu gu gu gu gu en en en en en fa en en en en en ru en en en en en en en en es en en en en ar en en en en en en
સાવધાન ત્રીજું વિશ્વયુદ્ધ આવી રહ્યું છે
You need an iframes capable browser to view this content.
નૉર્થ કોરિયાની અવળચંડાઈ સામે અમેરિકન પ્રેસિડન્ટ ડોનલ્ડ ટ્રમ્પે લાલ આંખ કરીને યુદ્ધની ગંભીર ચેતવણી આપી છે. કોરિયન ઉપમહાદ્વીપમાં બગડેલા વાતાવરણના મુદ્દે જપાન અને રશિયાએ તાકીદની બેઠક બોલાવવાની હાકલ કરી છે. અમુક રિપોટ્ર્સ કહી રહ્યા છે સિરિયા મુદ્દે રશિયા અને અમેરિકા સામસામે આવવાથી આ સ્થળે ચાલતો સંઘર્ષ ત્રીજા વિશ્વયુદ્ધની જામગરી ચાંપશે. ત્રીજી બાજુ ચીને પણ સાઉથ ચાઇના સીમાં પોતાની હિલચાલ વધારીને વૉરશિપ વહેતી મૂકી દીધી છે. જ્યારે ઇસ્લામિક સ્ટેટના આતંકવાદીઓ તો આખી દુનિયાનું ઉઠમણું કરવા તૈયાર જ બેઠા છે. સવાલ એ છે કે સાત દાયકાથી સમગ્ર વિશ્વને જે દૈત્ય ડરાવી રહ્યો છે એ ત્રીજું વિશ્વયુદ્ધ હવે થવાની અણી પર છે?
અમેરિકન અને ચાઇનીઝ વૉરશિપ્સ એકબીજા પર એકથી એક ભીષણ શસ્ત્રો છોડી રહી છે. એમાં ક્રૂઝ મિસાઇલ, તોપગોળાથી લઈને ભલભલી ધાતુઓને બાળી નાખે એવાં અત્યાધુનિક લેસરથી સજ્જ હથિયારો સામેલ છે. બીજા એક મોરચે અમેરિકા અને રશિયાનાં ફાઇટર વિમાનો આકાશમાં એકબીજાને છક્કડ ખવડાવી રહ્યાં છે. બન્ને પક્ષે નુકસાનનો આંકડો મોટો ને મોટો થઈ રહ્યો છે. એટલે માનવસજ્જ ફાઇટર વિમાનોને બદલે માનવરહિત સ્વયંસંચાલિત ડ્રોન વિમાનોથી હુમલા આદરવામાં આવે છે. માગીભીખીને ભેગી કરેલી મિસાઇલ ટેક્નૉલૉજીથી નૉર્થ કોરિયાના ચક્રમ સરમુખત્યાર કિમ જોંગ ઉને અમેરિકાના સ્ટ્રૅટેજિક વિસ્તારો પર મિસાઇલમારો કરવાનો હુકમ છોડી દીધો છે. પોતાના સાથીદારને બચાવવા માટે નૉર્થ કોરિયાનું પાડોશી રાષ્ટ્ર સાઉથ કોરિયા પણ ઉત્તર કોરિયાને જડબાતોડ જવાબ આપવા માંડે છે. એનું એક કારણ એ પણ છે કે સાઉથ કોરિયામાં ઇન્સ્ટૉલ કરવામાં આવેલાં સંખ્યાબંધ મિસાઇલો અમેરિકાનાં જ છે. જ્યારે નૉર્થ કોરિયાને પણ રશિયાની આડકતરી મદદ મળતી રહી છે એટલે ત્યાં પણ અમેરિકા વિરુદ્ધ રશિયાનો મોરચો મંડાઈ જશે. બે બિલાડાની લડાઈમાં ટાંપીને બેઠેલા વાંદરા જેવું ચીન આ અંધાધૂંધી જોઈને પોતાની સામ્રાજ્યવાદી દાઢ સળકાવશે અને અત્યાર સુધી જેની સાથે સ્કોર સેટલ કરવાનો ઇરાદો હતો એના પર હુમલા કરીને એ વિસ્તાર ઝબ્બે કરવા માટે સાઉથ ચાઇના સી, તાઇવાન, જપાન અને ભારત પર હુમલા કરવા માંડશે. આ જોઈને દારૂ પીધેલા વાંદરા જેવા ઇસ્લામિક ત્રાસવાદીઓમાંથી કોના હાથમાં ન્યુક્લિયર વેપન્સ આવી જાય અને તે કયા ટાર્ગેટ પર દાગી દે એ કશું કહેવાય નહીં. પરંતુ એક વખત ન્યુક્લિયર વેપનની જામગરી ચંપાય એટલે એને નશ્યત કરવા માટે અન્ય સુપરપાવર દેશ અથવા તો ભોગ બનેલો દેશ વળતા પ્રહાર તરીકે સામો ભીષણ હુમલો કરે. આ ઍક્ચ્યુઅલ બૅટલગ્રાઉન્ડ વૉર ઉપરાંત એક યુદ્ધ વચ્યુર્‍અલ મુદ્દે પણ લડાઈ રહ્યું છે. રશિયા, ચીનના હૅકર્સ અમેરિકાથી લઈને ઇઝરાયલ ને ભારત સુધીના દેશોનાં અત્યંત ગોપનીય તથા સંવેદનશીલ કમ્પ્યુટર નેટવર્ક હૅક કરવામાં લાગી ગયાં છે, જેથી આ દેશોની મિલિટરી અને ઇકૉનૉમિક કમર ભાંગી શકાય.
આ વર્ણન વાંચીને બે વિચારો આવ્યા હોઈ શકે. એક તો શરીરમાંથી ભયનું લખલખું પસાર થઈ ગયું હોય અથવા તો લાગે કે આ તો કોઈ હૉલીવુડની સાયન્સ ફિક્શન ફિલ્મ કે પછી એવી જ ડિસ્ટોપિયન નવલકથાનો પ્લૉટ છે. વેલ, આમ તો આ બે વર્ષ પહેલાં પ્રકાશિત થયેલી ‘ઘોસ્ટ ફ્લીટ’ નામની વાસ્તવિક હકીકતો પર આધારિત વૉર નવલકથાનો પ્લૉટ છે. પરંતુ અત્યારે સમગ્ર વિશ્વમાં વાતાવરણ એવું સરજાયું છે કે ત્રીજા વિશ્વયુદ્ધના ભણકારા કોલ્ડ વૉરના સમયમાં હતા એટલી જ તીવ્રતાથી સંભળાવા લાગ્યા છે. સૌથી પહેલાં વાત કરીએ એક આગાહીની. આમ તો નૉસ્ટ્રડેમસના હવાલાથી લઈને સ્થાનિક કક્ષાએ બની બેઠેલા જ્યોતિષીઓ મીડિયામાં ચમકવા માટે કે પોતાનો ધંધો જમાવવા માટે જાતભાતની આગાહીઓ કરતા રહે છે, પરંતુ વિશ્વકક્ષાએ થયેલી એક લેટેસ્ટ આગાહી દુનિયાભરના મીડિયામાં સ્થાન પામી રહી છે.
અમેરિકાના ટેક્સસમાં હોરાસિયો વિલેગાસ નામના એક મહાશય રહે છે. ખ્રિસ્તી ધર્મમાં અખૂટ શ્રદ્ધા ધરાવતા આ ભાઈ પોતાને ભવિષ્યવેત્તા ગણાવે છે એટલું જ નહીં, તેમણે ભલભલાને ટાઢિયો તાવ ચડી જાય એવી આગાહી પણ કરી છે. તેમનું કહેવું છે કે આ વર્ષે એક્ઝૅક્ટ ૧૩ મેના દિવસથી એટલે કે અવર લેડી ઑફ ફાતિમાના પૃથ્વી અવતરણનાં ૧૦૦ વર્ષે ત્રીજું વિશ્વયુદ્ધ શરૂ થશે. તેણે તો એવું પણ કહ્યું છે કે છેક ૨૦૧૫માં જ તેણે ડોનલ્ડ ટ્રમ્પ અમેરિકાના પ્રમુખ બનશે એવી ભવિષ્યવાણી કરેલી. હવે તેમનું કહેવું છે કે આ ડોનલ્ડ ટ્રમ્પનું સત્તા પરનું આરોહણ જ ત્રીજા વિશ્વયુદ્ધની જામગરી ચાંપશે અને સમગ્ર વિશ્વને ન્યુક્લિયર વૉર તરફ લઈ જશે. આ ભવિષ્યવાણીને કેટલી ગંભીરતાથી લેવી એ વ્યક્તિગત મુદ્દો છે, પરંતુ વિશ્વના અત્યારના હાલ જોતાં ઇન્ટરનૅશનલ મીડિયા આ વાતને ભરપૂર ચગાવી રહ્યું છે.
પરંતુ એ હકીકત છે કે ડોનલ્ડ ટ્રમ્પે અળવીતરા નૉર્થ કોરિયાને સખણું રાખવા માટે યુદ્ધ થશે તો પરિણામ સારું નહીં આવે એવી ગંભીર ચેતવણી આપી દીધી છે. નૉર્થ કોરિયા અને અમેરિકા વચ્ચેની આવી ન્યુક્લિયર ફ્લેવરની તૂતૂ-મૈંમૈં જોઈને રશિયાના પુતિન અને જપાનના શિન્ઝો અબેએ પણ ચિંતા વ્યક્ત કરી છે કે કોરિયન ઉપમહાદ્વીપમાં વાતાવરણ ભયંકર બગડી ગયું છે અને એમાં સંકળાયેલા નેતાઓએ આવી મિલિટરી કાર્યવાહી કરવાને બદલે શાંતિથી-વાટાઘાટોથી મુદ્દા ઉકેલવાનો પ્રયત્ન કરવો જોઈએ એટલું જ નહીં; તેમણે તાકીદે બન્ને કોરિયન દેશ, રશિયા, અમેરિકા, જપાન અને ચીન એમ છ દેશોની સંયુક્ત બેઠક બોલાવવાનું પણ આહ્વાન કર્યું છે. ૨૦૦૩માં ન્યુક્લિયર નૉન પ્રોલિફરેશન ટ્રીટીમાંથી ખસી ગયેલા નૉર્થ કોરિયાએ ત્યારપછી પાછું જોયા વગર પરમાણુ શસ્ત્રો વિકસાવવાનું શરૂ કરી દીધું હતું. નૉર્થ કોરિયાના કોઈ પણ અટકચાળાને અબઘડીએ પહોંચી વળવા માટે અમેરિકાએ સાઉથ કોરિયા બૉર્ડર પર THAAD એટલે કે ટર્મિનલ હાઈ અલ્ટિટ્યુડ એરિયા ડિફેન્સ ઍન્ટિમિસાઇલ સિસ્ટમ બેસાડી છે. આ મિસાઇલ સિસ્ટમ બેસાડવાનો ચીને વિરોધ કરીને કહ્યું છે કે આનાથી સબકૉન્ટિનન્ટનું બૅલૅન્સ બગડી રહ્યું છે. પરંતુ પાછલા બારણે એણે પણ સીધી સ્ટેજ ફાઇવની અત્યંત સંવેદનશીલ એવી મિલિટરી ક્વાયત શરૂ કરી દીધી છે. હજી થોડા દિવસ પહેલાં જ એણે દરિયામાં એક ગંજાવર સ્વદેશી વૉરશિપ ઉતારી છે, જે ફ્લાઇંગ શાર્ક તરીકે ઓળખાતા શેનયાંગ J-15 ફાઇટર જેટથી સજ્જ છે.
એક બાજુ શાંતિનો રાગ આલાપનારું આ જ રશિયા સિરિયામાં વિદ્રોહીઓ પર બૉમ્બમારો કરી રહ્યું છે, જેમાં સેંકડો નિર્દોષો પણ હણાઈ રહ્યા છે. જ્યારે અમેરિકા સિરિયાની આ સિવિલ વૉરમાં બન્ને બાજુ હુમલા કરીને બઘડાટી બોલાવી રહ્યું છે. બારેમાસ યુદ્ધના તાવમાં રહેતા ઇઝરાયલે થોડા સમય પહેલાં જ ઈરાનની ધરતી પર પોતાની વિરુદ્ધ ષડ્યંત્ર રચી રહેલા ભાંગફોડિયાઓ પર સીધો મિસાઇલમારો જ કરેલો. આ સમગ્ર ઘોંઘાટની વચ્ચે ઇસ્લામિક સ્ટેટના આતંકવાદીઓનો ઉપદ્રવ તો ચાલુ જ છે. અમેરિકાના નૅશનલ ઇન્ક્વાયરર નામના ટૅબ્લૉઇડે પેન્ટાગૉનના ખુફિયા રિપોર્ટનો હવાલો આપીને મથાળું બાંધ્યું છે કે વર્લ્ડ વૉર ૩ ઇઝ કમિંગ.
આટઆટલી બબાલ ચાલતી હોવા છતાં એવું માનનારા લોકોનો વર્ગ બહુ મોટો છે કે ગમે તે થાય, વિશ્વયુદ્ધ નહીં થાય; કેમ કે વિશ્વયુદ્ધની એટલીબધી પ્રચંડ અને વૈશ્વિક અસર થાય કે જીતનારો દેશ પણ એમાંથી બાકાત રહી શકે નહીં. વળી બીજા વિશ્વયુદ્ધમાં પરમાણુ શસ્ત્રના ઉપયોગ પહેલાં પણ પ્રચંડ માનવખુવારી થઈ ચૂકી હતી. ત્યારે હવે તો મહાસત્તાઓ પાસે હજારોની સંખ્યામાં પરમાણુ શસ્ત્રો રેડી ટુ યુઝ સ્થિતિમાં પડ્યાં છે. બીજા વિશ્વયુદ્ધ પર અત્યંત ક્રૂર પૂર્ણવિરામ મૂકી દેનારા હિરોશિમા અને નાગાસાકી પરના પરમાણુ હુમલા પછી દુનિયામાં સતત ત્રીજા વિશ્વયુદ્ધનું જોખમ તોળાતું રહ્યું છે. એમાં બાકી હતું તે ૧૯૪૭થી અમેરિકા અને સોવિયેત રશિયા વચ્ચે શીતયુદ્ધ ફાટી નીકળ્યું. બન્ને દેશો એકબીજાના કાલ્પનિક ભયને કારણે એકથી એક વિનાશક શસ્ત્રો વિકસાવવાની હરીફાઈમાં લાગી ગયા. બીજો એક ખતરો બાયોલૉજિકલ હથિયારોનો હતો.
૧૯૩૯ની ૧ સપ્ટેમ્બરથી બીજું વિશ્વયુદ્ધ સ્ટાર્ટ થયું ત્યારે કોઈને અંદાજ નહોતો કે આ બીજા વિશ્વયુદ્ધની શરૂઆત છે. એવું જ ત્રીજા વિશ્વયુદ્ધનું પણ છે. ક્યારે કયો પ્રસંગ જામગરી ચાંપશે અને એમાં કેવા પ્રકારનાં હથિયારોથી કઈ હદ સુધીની ખાનાખરાબી થશે એ અટકળોનો જ વિષય બની રહે છે. ઈવન વિવિધ દેશો માટે પણ આ જ વાત લાગુ પડે છે. એટલે જ બીજું વિશ્વયુદ્ધ પૂરું થયું અને કોલ્ડ વૉર શરૂ થઈ ત્યારથી જ વિવિધ દેશોએ જાતભાતના ખુફિયા મિલિટરી પ્લાન તૈયાર રાખેલા. સમય જતાં એમાંના ઘણા ખરા આઉટડેટેડ થઈ ગયા તો ઘણાબધા ડિક્લાસિફાય થઈને હવે વિશ્વ સમક્ષ પણ આવી ગયા છે. જેમ કે બીજા વિશ્વયુદ્ધ પછી બ્રિટિશ વડા પ્રધાન વિન્સ્ટન ચર્ચિલને સોવિયેત રશિયા પર જરાય વિશ્વાસ નહોતો બેસતો. તેમને બીક હતી કે સોવિયેત રશિયન લીડર જોસેફ સ્ટાલિનનો કોઈ ભરોસો નહીં. વળી ઉપરથી સોવિયેત રશિયાની પ્રચંડ સેના હજી યુરોપમાં જ ડિપ્લૉય થયેલી હતી. જો કોઈ પણ અણધાર્યો હુમલો થાય તો સમગ્ર વેસ્ટર્ન યુરોપ પર સોવિયેત રશિયાનો સામ્યવાદી લાલ ઝંડો ફેલાતાં વાર ન લાગે. એટલે તેમણે ૧૯૪૫માં એક ઑપરેશન અનથિન્કેબલ ઘડી કાઢેલું. એમાં હજી જર્મનીમાં જ રહેલી સોવિયેત રશિયન સેના પર મિત્રરાષ્ટ્રોનો સરપ્રાઇઝ અટૅક કરવાની યોજના હતી. આ પ્લાન એ હદે સીક્રેટ રખાયેલો કે એને છેક ૧૯૯૧માં સોવિયેત રશિયાના પતન પછી પણ છેક ૧૯૯૮માં જાહેર કરવામાં આવ્યો હતો.
પચાસના દાયકામાં જ્યારે કોલ્ડ વૉર શરૂ થઈ ચૂકેલી, ત્યારે અમેરિકાએ સોવિયેત રશિયાના સંભવિત હુમલા સામે તૈયાર રહેવા માટે એક ઑપરેશન ડ્રૉપશૉટ ઘડી કાઢેલું. એ વખતે અમેરિકા પાસે પરમાણુ શસ્ત્રો મર્યાદિત હોવા છતાં ૩૦૦ પરમાણુ બૉમ્બ અને ૨૯ હજાર હાઇ એક્સપ્લોસિવ બૉમ્બને રેડી ટુ ફાયર સ્થિતિમાં રાખેલા. એક વખત ફાયર કર્યા પછી એ એક જ ધડાકે રશિયાનાં ૧૦૦ શહેરોના બસો ટાર્ગેટ પર ત્રાટકે અને રશિયાની ૮૫ ટકા ઔદ્યગિક ક્ષમતાને સાફ કરી નાખે. એ વખતનાં પરમાણુ શસ્ત્રો એટલાં ઍક્યુરેટ નહોતાં એટલે મિલિટરી બેઝ પર ત્રાટકે તોય પાસેનાં શહેરોનો કચ્ચરઘાણ કાઢી નાખે. એટલે કેવી પ્રચંડ ખાનાખરાબી થાય એની કલ્પના કરી શકાય છે. સદ્નસીબે આ પ્લાન પણ એક્ઝિક્યુટ કરવાનો વારો ક્યારેય આવ્યો નહીં. બાય ધ વે, જ્યારે પરમાણુ શસ્ત્ર દાગવામાં આવે છે ત્યારે એ ફાટ્યા બાદ એક વિકરાળ મશરૂમ ક્લાઉડ રચાય છે. એ પછી તરત જ મિનિમમ ૩૦૦૦ ડિગ્રી સેલ્સિયસ તાપમાન ધરાવતું ગરમ પવનનું પ્રચંડ વાવાઝોડું આવે છે. આ વાવાઝોડામાં કોઈ પણ સજીવ સીધેસીધો વરાળ થઈ જાય છે. પ્લસ કૉન્ક્રીટની એકેય ઇમારત સલામત રહી શકતી નથી. આ વાત હિરોશિમા અને નાગાસાકીમાં સાબિત થઈ ચૂકી છે.
૧૯૫૦ની ૨૫ જૂનથી કુખ્યાત કોરિયન વૉર શરૂ થઈ ગયેલી. આ યુદ્ધ ત્રણ વર્ષ ચાલેલું. એમાં અમેરિકા સાઉથ કોરિયાની પડખે અને ચીન તથા સોવિયેત રશિયા નૉર્થ કોરિયાની પડખે રહીને લડતા હતા. મતલબ કે પરોક્ષ રીતે અમેરિકા અને ચીન પ્લસ રશિયા લડી રહ્યા હતા. આ યુદ્ધની પરિસ્થિતિ વણસીને વેસ્ટર્ન યુરોપની સામે કોઈ જોખમ ઊભું ન કરે એ માટે એલાઇડ કમાન્ડ યુરોપની સ્થાપના કરવામાં આવી (જે આજપર્યંત ચાલુ છે). એ અંતર્ગત ૧૯૫૨માં ફ્ખ્વ્બ્ એટલે કે નૉર્થ ઍટ્લાન્ટિક ટ્રીટી ઑર્ગેનાઇઝેશનમાં સામેલ દેશોનાં સૈન્યોની ત્રણ અલગ-અલગ વિરાટ સૈન્ય ક્વાયત કરવામાં આવી. એને અનુક્રમે એક્સરસાઇઝ ગ્રૅન્ડસ્લૅમ, લૉન્ગસ્ટેપ અને મેઇનબ્રેસ નામ આપવામાં આવ્યાં. એમાં અધધધ ૧૭૦ યુદ્ધજહાજ અને ૭૦૦ ફાઇટર વિમાનોએ ભાગ લીધો હતો. સ્વાભાવિક રીતે જ આ કવાયતથી સોવિયેત રશિયાના પેટમાં તેલ રેડાયું અને એણે યુદ્ધ જેવી પ્રવૃત્તિનું નામ આપીને પોતાનો વિરોધ નોંધાવેલો. સદ્નસીબે આ કવાયત પછી કંઈ ઊંધુંચત્તું થયું નહીં, પણ એક વિરાટ વિગ્રહ ફાટી નીકળવાનો માહોલ જરૂર બંધાયો હતો. એનાં પાંચ વર્ષ પછી ૧૯૫૭માં ઑપરેશન સ્ટ્રાઇકબૅક તરીકે નૌકાદળની વધુ એક લશ્કરી કવાયત હાથ ધરવામાં આવી હતી. એમાં બસો યુદ્ધજહાજ, ૬૫૦ ફાઇટર પ્લેન અને ૭૫ હજાર સૈનિકોએ ભાગ લીધો હતો. આ કવાયતમાં અમેરિકા, ઇંગ્લૅન્ડ ઉપરાંત ફ્રાન્સ, કૅનેડા, નેધરલૅન્ડ્સ અને નૉર્વેનાં નૌકાદળ સામેલ હતાં. સોવિયેત રશિયાને એકઝાટકે નેસ્તનાબૂદ કરી દેવાના લક્ષ્ય સાથે હાથ ધરાયેલી એ કવાયત બીજા વિશ્વયુદ્ધ પછીની સૌથી મોટી મિલિટરી એક્સરસાઇઝ હતી. એ પછી જ્યારે-જ્યારે આવી વિરાટ લશ્કરી કવાયતો થઈ છે ત્યારે વિશ્વ પર સંકટનાં વાદળો છવાયાં છે.
૧૯૮૩માં જ્યારે અમેરિકામાં રોનલ્ડ રીગન પ્રેસિડન્ટ હતા ત્યારે તેમના મનમાં એ વાત દૃઢ થઈ ગયેલી કે ન્યુક્લિયર વૉરફેરથી ક્યારેય યુદ્ધ જીતી ન શકાય, કેમ કે એમાં હુમલો કરનારના પક્ષે પણ એટલી જ ખુવારી થાય (જેને ઇન્ટરનૅશનલ મિલિટરી સ્ટ્રૅટેજીની ભાષામાં મ્યુચ્યુઅલ અશ્યૉર્ડ ડિસ્ટ્રક્શન નામ અપાયું છે). આથી તેમણે સોવિયેત રશિયાના સંભવિત ખતરા સામે અમેરિકાની ફરતે ઢાલ રચવા માટે સ્ટ્રૅટેજિક ડિફેન્સ ઇનિશિયેટિવ અમલમાં મૂક્યો. એ અંતર્ગત ગ્રાઉન્ડ અને સ્પેસ આધારિત એવી ડિફેન્સ સિસ્ટમ તૈયાર કરવાની હતી કે જેથી પોતાના પર ઝીંકાઈ રહેલા કોઈ પણ ન્યુક્લિયર બેલિસ્ટિક મિસાઇલને ત્રાટકે એ પહેલાં હવામાં જ તોડી પાડવામાં આવે. આ માટે અમેરિકાના સંરક્ષણ ખાતામાં એક અલાયદો વિભાગ પણ શરૂ કરવામાં આવ્યો હતો.
મિત્રરાષ્ટ્રો એટલે કે ઉત્તર અમેરિકા તથા યુરોપના ૨૮ દેશોના સમૂહ એવા NATOમાં અમેરિકા, બ્રિટન અને ફ્રાન્સ એમ ત્રણ જ દેશ ન્યુક્લિયર વેપન્સથી સજ્જ હતા. બાકીના દેશો પર (સ્વાભાવિક રીતે જ સોવિયેત રશિયા દ્વારા) આવો કોઈ ભીષણ પરમાણુ હુમલો થાય તો એમને પણ વળતો પ્રતિકાર કરવાની તક મળી રહે એ માટે ન્યુક્લિયર શૅરિંગ નામના એક પ્રોગ્રામની શરૂઆત કરવામાં આવેલી. એમાં મોટે ભાગે અમેરિકા અન્ય દેશોને પરમાણુ શસ્ત્રો સપ્લાય કરે એવી ગોઠવણ હતી. ૨૦૦૯ના નવેમ્બર સુધીમાં બેલ્જિયમ, જર્મની, ઇટલી, નેધરલૅન્ડ્સ અને તુર્કી પાસે પરમાણુ શસ્ત્રો પહોંચાડાઈ ચૂક્યાં હતાં. અગાઉ કૅનેડા અને ગ્રીસ પાસે પણ આ શસ્ત્રો પહોંચાડવામાં આવ્યાં હતાં. આ રીતે અત્યાર સુધીમાં ૨૪૦ પરમાણુ શસ્ત્રોનો વાટકી વ્યવહાર થઈ ચૂક્યો છે. યોજના એવી હતી કે શાંતિના સમયમાં આ હથિયારોને નૉન-ન્યુક્લિયર દેશમાં અમેરિકન સૈન્યની દેખરેખ હેઠળ સ્ટોર કરી રાખવાં.
સામાન્ય લોકો સુધી ભલે પ્રત્યેક તબક્કે વાત ન પહોંચી હોય, પરંતુ મિલિટરી પૉઇન્ટ ઑફ વ્યુથી આ તમામ તબક્કે વિશ્વનું વાતાવરણ ભયજનક હદે ડહોળાઈ ગયેલું. સંભવિત ન્યુક્લિયર હુમલામાંથી શક્ય તેટલા લોકોને બચાવવા માટે વિવિધ દેશોએ પોતાને ત્યાં ગમેતેવા હુમલામાં કશી અસર ન થાય એવાં ભૂગર્ભ બંકરો બનાવી રાખ્યાં છે. કોલ્ડ વૉર વખતે આવાં બંકરો બનાવવાનું પ્રમાણ મોટા પાયે વધ્યું હતું. મીડિયામાં જાહેર થયેલી માહિતી પ્રમાણે બીજા વિશ્વયુદ્ધ પછી હમણાં સુધી બ્રિટનનાં વિવિધ સ્થળોએ આવાં પંદરેક જેટલાં બંકરો બનાવવામાં આવ્યાં હતાં. આ બંકરોમાં એકસાથે હજારો લોકો રહી શકે એટલી જગ્યા રખાય છે. પ્લસ એમાં દિવસો સુધી ચાલે એટલી જીવનજરૂરિયાતની તમામ વસ્તુઓ પણ હાજર રખાય છે. હેતુ એવો કે બહાર જ્યાં સુધી પરમાણુ હુમલાના હાનિકારક રેડિયેશનની અસર ઓસરી ન જાય ત્યાં સુધી લોકો અહીં સહીસલામત રહી શકે. બીજા વિશ્વયુદ્ધમાં પણ ભાગ ન લઈને તટસ્થ રહેનારા સ્વિટ્ઝરલૅન્ડ પાસે આવું વિશ્વનું સૌથી શ્રેષ્ઠ સિવિલ ડિફેન્સ મેકૅનિઝમ છે. અન્ડરગ્રાઉન્ડ ફૉલઆઉટ શેલ્ટર અને ટનલો ઉપરાંત ત્યાં કાયદો છે કે લોકોએ પોતાનાં ઘરોમાં શેલ્ટર માટેની જગ્યા રાખવી. ત્યાંની તમામ વસ્તી બચી જાય એટલાં શેલ્ટર આજે સ્વિટ્ઝરલૅન્ડ પાસે છે. સોવિયેત રશિયા સાથે સીધી બાથ ભીડનારા અમેરિકા પાસે પણ આવાં બંકરો હોય એ સ્વાભાવિક છે. નૉર્થ કોરિયાએ તો પોતાની અન્ડરગ્રાઉન્ડ રેલવેની ટનલોને જ બંકર તરીકે વાપરી શકાય એ રીતે બનાવી છે. વિશ્વના માલેતુજારોમાં તો ડૂમ્સડે એસ્કેપ તરીકે બચી શકાય એવાં આલીશાન અન્ડરગ્રાઉન્ડ રહેણાકો બાંધવાની ફૅશન પણ ચાલી છે. આપણે ત્યાં પણ વડા પ્રધાનને સંભવિત હુમલા સામે બચાવવા માટે તેમના સત્તાવાર નિવાસસ્થાન ૭, રેસર્કોસ રોડની નીચે આવું બંકર છે. સામાન્ય લોકોએ કટોકટીની સ્થિતિમાં પ્રભુભજન કરવાનાં.
ખરેખર ત્રીજું વિશ્વયુદ્ધ થશે કે નહીં અને થશે તો ક્યારે થશે, એમાં કેવાં શસ્ત્રો વપરાશે, વિશ્વના કેટલા દેશોને એની અસર થશે, માનવજાતનું શું થશે વગેરે પ્રશ્નોના અત્યારે ઉત્તર આપવા અશક્ય છે. એ માટે મિલિટરી અને કૉન્સ્પિરસી થિયરીઓ સિવાય બીજું કશું પેશ કરી શકાય એમ નથી. હા, આ વિશે આલ્બર્ટ આઇન્સ્ટાઇનનો ક્વોટ પર્ફેક્ટ લાગુ પડે છે - ત્રીજા વિશ્વયુદ્ધમાં કેવાં શસ્ત્રો વપરાશે એ તો મને નથી ખબર, પણ એટલું ચોક્કસપણે કહી શકું કે ચોથું વિશ્વયુદ્ધ તો લાકડીઓ અને પથ્થરોથી જ લડાશે.
તૃતીય વિશ્વયુદ્ધસ્ય કલ્પના રમ્યા:
બીજા જ નહીં, ત્રીજા વિશ્વયુદ્ધની કલ્પના પણ દાયકાઓથી સર્જકોની કલ્પનાનો પ્રિય વિષય રહ્યો છે. મહાન સાયન્સ ફિક્શન રાઇટર કાર્લ સેગને ભવિષ્ય ભાખેલું કે ત્રીજું વિશ્વયુદ્ધ માનવજાતનું નિકંદન કાઢી નાખશે. પરમાણુ શસ્ત્રોની શોધ પહેલાં ૧૯૧૪માં જ દિગ્ગજ સાયન્સ ફિક્શન રાઇટર એચ. જી. વેલ્સે પોતાની ‘ધ વર્લ્ડ સેટ ફ્રી’ નામની નૉવેલમાં અનિયંત્રિત પરમાણુ શસ્ત્રોની ખોફનાક વાર્તા રચેલી. હમણાં જ જેમણે સાહિત્યનું નોબેલ પારિતોષિક સ્વીકાયુંર્ છે તેવા ગાયક-ગીતકાર તથા ઍન્ટિવૉર ઍક્ટિવિસ્ટ એવા બૉબ ડિલને સાઠના દાયકામાં ત્રીજા વિશ્વયુદ્ધ વિરુદ્ધ ત્રણ ગીતો પણ રચેલાં. ત્રીજું વિશ્વયુદ્ધ થાય, એમાં માનવજાતનું નિકંદન નીકળી જાય, કિરણોત્સર્ગને કારણે પૃથ્વી રહેવાલાયક ન રહે વગેરે થીમ પર સર્જા‍યેલાં પુસ્તકો, ફિલ્મોની યાદી બનાવીએ તો એક અલગ લેખ કરવો પડે. એમાં ધ ડે ધ અર્થ સ્ટૂડ સ્ટિલ, મૅડ મૅક્સ, ડૉ. સ્ટ્રેન્જલવ, ફેલ સેફ, સ્ટાર ટ્રેક સિરીઝ, રેડ સ્ટૉર્મ રાઇઝિંગ, બૅટમૅન-ડાર્ક નાઇટ રિટન્સર્‍ જેવી ફિલ્મો ઉપરાંત કૉલ ઑફ ડ્યુટી અને થર્ડ વર્લ્ડ વૉર જેવી કમ્પ્યુટર ગેમ્સ પણ નર્મિાણ પામી છે. આપણે આશા રાખીએ કે આ બધું કાલ્પનિક સાહિત્ય સુધી જ સીમિત રહે.
Subscribe via email (Registered users only)
Write the displayed characters
Please enable JavaScript to post a new comment
You need an iframes capable browser to view this content.
Copyright © 2012 Mid-day Infomedia Ltd. All Rights Reserved.